जिला अस्पताल में डॉक्टर के लिखे पर्चे का भी होगा ऑडिट
दवाईयों की बर्बादी व बिना जरूरत की जांचों पर भी लगेगा अंकुश
भास्कर संवाददाता | मुरैना
जिला अस्पताल में मरीजों को उनके मर्ज का सही व सटीक इलाज मिले इसकी व्यवस्था अस्पताल प्रशासन ने कर ली है। अस्पताल में क्वालिटी एश्योरेंस सर्विस की शुरूआत की जा रही है। जिसमें डाॅक्टरों द्वारा मरीजों की लिखी जाने वाली दवाओं की मॉनिटरिंग मर्ज के हिसाब से सीनियर डॉक्टर्स द्वारा की जाएगी।
ओपीडी में डॉक्टरों से परामर्श लेने आने वाले मरीजों को जमकर एंटीबायोटिक दवाएं लिखी जा रही हैं। साथ ही हर मरीज की पैथॉलॉजिकल जांच कराने से भी डाॅक्टर परहेज नहीं कर रहे हैं। इससे न केवल मरीज का समय व पैसा बर्बाद हो रहा है बल्कि जिला अस्पताल में भी बेवजह पैथोलॉजी जांचों का लोड बढ़ रहा है। इस पर अंकुश लगाने के लिए अब क्वालिटी एश्योरेंस सर्विस शुरू की जा रही है। जिसमें ओपीडी में डॉक्टर से परामर्श ले चुके कुछ मरीजों से अस्पताल प्रशासन द्वारा डाॅक्टरों द्वारा लिखे गए पर्चे लिए जाएंगे और मरीजों से उनका मर्ज पूछकर लिखी गई दवाओं व जांचों की मॉनिटरिंग होगी। जो जांच व दवाएं मर्ज के अनुकूल नहीं है उन्हें हटाकर मरीजों को पर्चे वापस किए जाएंगे और संबंधित डाॅक्टर को इस संबंध में समझाइश दी जाएगी।
प्रतिदिन 20 मरीजों के पर्चों का होगा ऑडिट
क्वालिटी एश्योरेंस सर्विस में अलग-अलग डाॅक्टरों के प्रतिदिन 20 पर्चे मरीजों से लिए जाएंगे और डायग्नोस रिपोर्ट के आधार पर लिखी गई दवाओं को समझा जाएगा जो एंटीबायोटिक दवाएं अधिक हैं उन्हें कम किया जाएगा और बेहतर डोज बढ़ाए जाने की आवश्यकता हुई तो अस्पताल प्रशासन की सीनियर डाॅक्टरों द्वारा इसे बढ़ाया जाएगा इससे मरीजों को स्वास्थ्य लाभ मिलेगा।
नई व्यवस्था से मरीजों को जरूर लाभ होगा
जिला अस्पताल में एश्योरेंस सर्विस की शुरूआत किसी को दंडित करने के मकसद से नहीं बल्कि सुधार की दृष्टि से शुरू की जा रही है। किसी भी मनुष्य से गलती हो सकती है, लेकिन उसमें सुधार आवश्यक है। इस प्रक्रिया से मरीजों को काफी लाभ मिलेगा। डॉ.जीएस तोमर, आरएमओ जिला अस्पताल
पैथोलॉजी ये हर दिन 274 जांच
जिला अस्पताल में पैथोलॉजी जांचों की संख्या प्रतिदिन औसतन 274 पर पहुंच गई है। जिसमें ब्लड टेस्ट, यूरीन टेस्ट, डायबिटीज, सीटी स्केन, बायोकेमिस्ट्री, मलेरिया, टाइफाइड, डेंगू व प्रेगनेंसी टेस्ट शामिल हैं। साथ ही प्रतिदिन 80 मरीजों के एक्स-रे जिला अस्पताल में होते हैं। इनमें अधिकांश जांच व एक्स-रे ऐसे होते हैं जिनकी आवश्यकता नहीं होती, लेकिन डाॅक्टर, मरीज के परीक्षण में माथापच्ची करने के बजाय जांच कराना मुनासिब समझते हैं।
अस्पताल में मरीजों की सुविधा के लिए क्वालिटी एश्योरेंस सर्विस शुरू हो रही है।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva hin_Deva